Document ID: 31996D0509

Komisjoni otsus,
18. juuli 1996,
milles sätestatakse põlvnemis- ja zootehnilised nõuded teatavate loomade sperma importimiseks
(EMPs kohaldatav tekst)
(96/509/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 23. juuni 1994. aasta direktiivi 94/28/EÜ, milles sätestatakse loomade, nende sperma, munarakkude ja embrüote kolmandatest riikidest importimise suhtes kohaldatavate zootehniliste ja genealoogiliste tingimustega seotud põhimõtted, [1] eriti selle artikli 5 teist ja kolmandat taanet,
ning arvestades, et:
vastavalt nõukogu 18. juuni 1987. aasta direktiivile 87/328/EMÜ (tõupuhaste aretusveiste tõuaretuseks heakskiitmise kohta), [2] komisjoni 10. mai 1990. aasta otsusele 90/257/EMÜ (milles sätestatakse tõupuhaste aretuslammaste ja -kitsede tõuaretuseks heakskiitmise ning nende sperma, munarakkude ja embrüote kasutamise kriteeriumid) [3] ja nõukogu 5. märtsi 1990. aasta direktiivile 90/118/EMÜ (tõupuhaste aretussigade tõuaretuseks heakskiitmise kohta) [4] ei või liikmesriik keelata, piirata või takistada testimata isasloomade sperma ametlikuks testimiseks heakskiitmist koguste piires, mis on vajalikud selliste ametlike testide tegemiseks;
selliste ametlike testide põhimõtted on sätestatud komisjoni 11. märtsi 1986. aasta otsuses 86/130/EMÜ (milles sätestatakse tõupuhaste aretusveiste jõudluse kontrollimise ja aretusväärtuse hindamise meetodid, [5] muudetud komisjoni otsusega 94/515/EÜ [6]), komisjoni otsuses 90/256/EMÜ (milles sätestatakse tõupuhaste aretuslammaste ja -kitsede jõudluse kontrollimise ja aretusväärtuse hindamise meetodid) [7] ja komisjoni otsuses 89/507/EMÜ (milles sätestatakse tõupuhaste aretussigade ja ristandsigade jõudluse kontrollimise ja aretusväärtuse hindamise meetodid) [8];
on vaja sätestada testimata isasloomade sperma importimise tingimused; seepärast on vaja määratleda kõnealuse sperma tunnistused;
jõudluskontrolli ja aretusväärtuse hindamise läbinud looma spermal peab kaasas olema komisjoni otsuses 96/510/EÜ [9] sätestatud põlvnemistunnistus;
liikmesriikide pädevad asutused peavad tagama, et testimata isasloomade sperma kiidetakse kunstlikuks seemendamiseks heaks nende koguste piires, mida tunnustatud organisatsioonid või ühingud vajavad ametlike testide korraldamiseks;
käesoleva otsusega ettenähtud meetmed on kooskõlas alalise zootehnikakomitee arvamusega,
ON VASTU VÕTNUD KÄESOLEVA OTSUSE:
Artikkel 1
Direktiivi 94/28/EÜ artiklis 1 osutatud spermat, mis on pärit loomalt, kelle jõudlust ei ole kontrollitud ja aretusväärtust ei ole hinnatud ühenduse eeskirjadega ettenähtud põhimõtete põhjal, võib importida üksnes nende koguste piires, mida tunnustatud organisatsioonid või ühingud vajavad ametlike testide korraldamiseks.
Artikkel 2
Artiklis 1 nimetatud spermaga peab kaasas olema
- kolmanda riigi pädeva asutuse väljaantud põlvnemistunnistus, mis vastab I lisas esitatud näidisele,
- sihtliikmesriigi pädeva asutuse väljaantud tunnistus, mis vastab II lisas esitatud näidisele.
Esimeses ja teises taandes nimetatud tunnistused tuleb koos esitada importimise ajal.
Artikkel 3
Käesolev otsus jõustub 1. augustil 1997.
Artikkel 4
Käesolev otsus on adresseeritud liikmesriikidele.
Brüssel, 18. juuli 1996

Labels: 3
16
5
6